HIV-یه بولاشدیقدان سونرا، آدامین یاشام طرزینه و بدن دیره‌نیمینه (موقاویمتینه) گؤره ائیدز خسته‌لیگی‌نین علامتلری ۵-۱۰ ایل، بلکه ده داها سونرا اورتایا چیخار. HIV اینفئکته آدام (فرد آلوده) ، بو موددتده ساغلام گؤرونوشده‌دیر. لازیمی تدبیرلر آلمازسا خسته‌لیگی باشقالارینا بولاشدیرا بیلر. HIV، بولاشدیغی بدنده موختلیف سئللول‌لار، خوصوصیلهCD4T سئللوللارینا یئرلشه‌رک چوخالار. ضرر گؤرن CD4T سئللوللاری گئتدیکجه آزالیرلار و بونون سونوجو (نتیجه‌سی) اولاراق بدنین ایمنی سیستئمی محو اولماغا اوغرایار. بدن موقاویمتی ضعییفله‌ین خسته‌ده، نورمالدا ضررسیز اولان، یونگول کئچن یا دا نادیر راست گلینن بعضی خسته‌لیکلر مئیدانا چیخار (اوچوق، زونا، پاموکچوک، ورم، آغجییر اینفئکسییاسی). آیریجا لینفا وزه‌لر ینده (غدد لنفی) بؤیومه‌لر، حالسیزلیق، ایشتاهسیزلیق، سببی بیلینمه‌یه‌ن اوزون داواملی آتش(تب)، گئجه ترلمه‌لری، کیلو ایتکیسی (کاهش ورزن)، ایسهال، اؤسکورک، جینسی اورقانلاردا اوزون داواملی یارالار کیمی علامتلر اورتایا چیخار. آدامدا بو علامتلردن آنجاق بیر نئچه دنه‌سینین بیر یئرده اولماسی دوروموندا ائیدز دوشونولمه‌لیدیر. کاپوسی سارکومو، بعضی لئنفومالار، بئیین، آغ‌جییَر و گؤز ایلتیهابلاری دا HIV اینفئکسییاسینین دوشوندوره‌ن اؤنملی علامتلردن‌دیر. ائیدز خسته‌سینین آنتی HIV تئستی پوزیتیودیر (مثبت).